Петя Дубарова
Да бъда зимата

chitanka.info

Снегът е бял като възглавница,

и чист, и светъл е като невинност,

луната като жълта раница,

звездите — чаша бяло вино.

Аз искам с виното им ледено

за първи път да се опаря,

луната още недогледала

на своя гръб да натоваря.

Аз искам огъня на устните

в снега нестоплян да удавя,

кристалите от твърдост вкусните,

под зъбите си да поставя.

Аз искам да изтръпна цялата —

на зимата да заприличам.

Да бъда зимата. Ала сърцето ми

да си остане на момиче.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.